Il-Festa ta' San Ġużepp fir-Rabat, li tiġi ċċelebrata ta' kull sena fis-Santwarju Nazzjonali ta' San Ġużepp Inkurunat fil-Knisja ta' Santa Marija ta' Ġesù tal-Patrijiet Franġiskani tar-Rabat, din is-sena qed tiġi ċċelebrata matul din il-ġimgħa. Normalment, din il-festa tiġi ċċelebrata fil-Jum Liturġiku ta' San Ġużepp, jiġifieri fid-19 ta' Marzu. Iżda peress li din is-sena ħabtet fil-Ġimgħa Mqaddsa, ġiet posposta bi kważi xahar wara. Intant, se nagħtu ħarsa lejn il-programm tal-attivitajiet ta' din il-festa li bdiet ilbieraħ bil-ħruġ tal-vara min-niċċa; liema festa hija organizzata mill-Arċikonfraternità ta' San Ġużepp bis-sehem tal-Banda Dekana u Ċittadina L'Isle Adam kif ukoll il-Kamra tan-Nar 19 ta' Marzu. Illum: Jum il-Komunità Ġużeppina Fid-9.00am issir l-inawgurazzjoni ta' pavaljun kbir f'tarf Triq Santu Wistin (in-naħa tal-Pjazza tas-Saqqajja). Fejn wara jsir korteo mit-tfal mill-kappella ta' San Bartilmew għall-knisja ta' Santa Marija ta' Ġesù. Dan il-korteo jgħaddi mit-toroq: Santu Wistin, Żondadari, San Bartilmew, Doni l-Qadima u San Pawl. It-tfal huma mitluba li jġibu magħhom fjuri biex joffruhom lil San Ġużepp u offerta tal-flus biex jagħtuha lil tfal inqas ixxurtjati. Waqt il-korteo jindaqqu innijiet li San Ġużepp mill-Banda l'Isle Adam. Fl-9.45am tibda quddiesa bl-omelija għat-tfal immexxija minn Patri Josef Pace OFM Conv., bis-sehem tal-korijiet tat-tfal Ġilji Bojod u Santa Klara. Wara ssir il-preżentazzjoni tat-trabi lil San Ġużepp fis-santwarju tiegħu. Wara il-quddiesa ssir attività organizzata mis-Sezzjoni Żgħażagħ tal-istess Għaqda Mużikali. Fis-6.00pm tibda quddiesa mmexxija minn Patri Albert Micallef OFM bis-sehem tal-fergħat kollha fi ħdan il-komunità Ġużeppina tar-Rabat u dawk kollha li jagħtu s-sehem tagħhom fil-festa ta' San Ġużepp. Se jieħu sehem il-Coro Bel Canto taħt id-direzzjoni tal-Mro Hermann Farrugia Frantz. Għada t-Tnejn 11 ta' April: Jum iż-Żgħażagħ Fid-9.15am tibda quddiesa li tkun għat-tfal tal-iskejjel. Fis-6.00pm tibda quddiesa li tkun bl-omelija mmexxija minn Dun Luke Seguna, bis-sehem taż-żgħażagħ tal-Għaqda Mużikali l'Isle Adam u anke bis-sehem tal-għaqdiet taż-żgħażagħ Ġużeppini minn diversi parroċċi u mill-għaqdiet taż-żgħażagħ li jinsabu fir-Rabat. It-Tlieta 12 ta' April: Jum l-Għaqdiet Reliġjużi u Soċjali Rabtin Fis-6.00pm tibda quddiesa mmexxija mill-Kanonku Dun Louis Suban, Arċipriet tal-parroċċa ta' San Pawl fir-Rabat, li tkun għall-għaqdiet reliġjużi Rabtin. Fis-7.00pm jibda riċeviment fil-każin tal-Għaqda Mużikali l'Isle Adam għall-għaqdiet reliġjużi u soċjali Rabtin u kontributuri tal-ktieb Leħen il-Komunità Ġużeppina, kif ukoll għall-għaqdiet mużikali li huma mistiedna għall-festa. L-Erbgħa 13 ta' April: L-Ewwel Jum tat-Tridu Fit-8.00am u fl-12.00pm isir ħruq ta' murtali u murtaletti. Fil-5.30pm jibda l-Għasar kantat Fis-6.00pm tibda quddiesa konċelebrata. Il-prietka se ssir mill-Kanonku Dun Marc Andrè Camilleri, Kappillan tal-knisja parrokkjali ta' Kristu Re ta' Raħal Ġdid. Wara tingħad il-kurunella ta' San Ġużepp, kant tal-innu, antifona u ssir ċelebrazzjoni ewkaristika. Fit-8.30pm isir kunċert ġenerali tal-marċi mill-Banda l'Isle Adam fis-sala tal-każin tal-istess Għaqda Mużikali f'Palazzo Xara. Fi tmiem taċ-ċelebrazzjoni fil-knisja isiru ħruq ta' murtali, kaxxa u murtaletti. Il-Ħamis 14 ta' April: It-Tieni Jum tat-Tridu Fit-8.00am u fl-12.00pm isir ħruq ta' murtali u murtaletti. Fid-9.30am tibda quddiesa li tkun bl-omelija għall-anzjani, immexxija minn Fr Joe Barbara MSSP. Wara tingħata tifkira lill-anzjani. Fit-3.30pm tibda adorazzjoni quddiem Ġesù espost fis-sagrament tal-Ewkaristija. Fil-5.30pm jibda l-Għasar kantat. Fis-6.00pm tibda quddiesa konċelebrata. Prietka tat-tridu, kurunella ta' San Ġużepp, kant tal-innu, antifona u ċelebrazzjoni ewkaristika. Fit-8.15pm jibda marċ brijuż mill-banda Ċittadina Sliema li se jibda mill-Isqaq Fra Diegu fi Triq San Pawl, Triq Indri Borg, Triq Doni l-Qadima, Triq il-Mitħna, Triq Bir l-Iljun, Triq il-Patrijiet, Triq San Pawl sa quddiem il-każin tal-banda l'Isle Adam. Xħin il-marċ jasal fi Triq Indri Borg jiġi inawgurat l-ark li jintrama f'dik it-triq, li għadu kemm ġie restawrat. Fi tmiem taċ-ċelebrazzjoni fil-knisja isir ħruq ta' murtali, kaxxa u murtaletti. Il-Ġimgħa 15 ta' April: L-Aħħar Jum tat-Tridu Fit-8am u fl-12.00pm isir ħruq ta' murtali u murtaletti. Fil-5.30pm jibda l-Għasar kantat. Fis-6pm tibda quddiesa konċelebrata. Prietka tat-tridu u wara kurunella ta' San Ġużepp, kanta tal-innu, antifona u ċelebrazzjoni ewkaristika. Fit-8.30pm il-Banda Dekana u Ċittadina l'Isle Adam tibda marċ brijuż li se jibda minn taħt l-ark fi Triq San Pawl u se jgħaddi minn dawn it-toroq: Bir l-Iljun, Doni, il-Qadima, Flats, Doni, San Bartilmew, Żondadari, Santu Wistin, Pjazza l'Isle Adam, San Ġużepp u San Pawl fejn jintemm quddiem il-każin. Fl-istess ħin isir logħob tan-nar minn fuq il-bejt tal-istess każin. Fi tmiem iċ-ċelebrazzjoni fil-knisja jsir ħruq ta' murtali, kaxxa u murtaletti. Fid-9.15pm isir ħruq ta' murtali, murtaletti, blalen, murtali tal-kulur u kaxxa tal-kulur. Is-Sibt 16 ta' April: Lejlet is-Solennità ta' San Ġużepp Fis-7.30am tibda quddiesa konċelebrata bil-kant tat-Te Deum u se jmexxi Monsinjur Isqof Silvestru C. Magro OFM Vigarju Appostoliku ta' Bengażi il-Libja. Ħruq ta' kaxxa, murtali u murtaletti. Fl-11.45am issa ħruq ta' murtali u murtaletti. Fil-5pm tibda quddiesa bl-omelija. Fis-6.00pm. Translazzjoni tar-relikwija ta' San Ġużepp mis-Santwarju Nazzjonali ta' San Ġużepp Inkurunat għall-knisja ta' Santa Marija ta' Ġesù bis-sehem tal-Patrijiet Franġiskani u il-Fratelli tal-Arċikonfraternità ta' San Ġużepp. Wara Għasar solenni, immexxij mill-W.R. Provinċjal Patri Richard S. Grech OFM, Ministru Provinċjali. Wara ċelebrazzjoni ewkaristika mmexxija minn Monsinjur Isqof Silvestru C. Magro. Waqt it-Translazzjoni jsir ħruq ta' Salut, kaxxa infernali, murtali u murtaletti. Fit-7.45pm quddiesa bl-omelija. Fit-8.15pm isir marċ mill-Banda Dekana u Ċittadina l'Isle Adam li se jibda minn quddiem il-każin tal-istess Għaqda Mużikali fi Triq San Pawl, Pjazza l'Isle Adam, Santu Wistin, Repubblika, il-Kbira u San Pawl. Fit-8.45pm il-Banda tal-Għaqda Mużikali Beland taż-Żejtun se tesegwixxi programm mużikali fuq il-planċier quddiem il-knisja ta' Santa Marija ta' Ġesù u wara tagħmel marċ minn quddiem l-istess planċier tul Triq San Pawl sa tarf Triq il-Kbira fejn terġa' tinżel tul it-Triq tal-Knisja quddiem il-Banda l'Isle Adam fejn ittemm il-marċ tagħha fil-11.30pm fil-wesgħa tal-Mużew quddiem il-Monument ta' San Ġużepp. Fid-9.15pm isir ħruq tan-nar tal-ajru, fejn isir ħruq ta' sfejjer, blalen, beraq pront, murtali u murtaletti tal-kulur u kaxxa infernali tal-kulur. Fil-11.30pm isir logħob tan-nar tal-art fil-wesgħa tal-Mużew, ħdejn id-Domus Rumana. Il-Ħadd 17 ta' April: Jum is-Solennità ta' San Ġużepp Fis-6.00am issir quddiesa bl-omelija. Fis-7.00am issir quddiesa konċelebrata mmexxija minn Monsinjur Isqof Silvestru C. Magro OFM, bil-kant tat-tifħir ta' sbieħ il-jum. Fit-8.00am issir quddiesa bl-omelija fis-santwarju nazzjonali ta' San Ġużepp Inkurunat mill-Provinċjal Patri Richard S. Grech OFM, Ministru Provinċjali. Fid-9.00am jasal proċessjonalment il-korteo professjonali mill-W.R. Kapitlu Metropolitan mill-Katidral għall-Knisja ta' Santa Marija ta' Ġesù fejn jingħata merħba ħdejn il-knisja b'daqq ta' marċi mill-Banda Dekana u Ċittadina l'Isle Adam tar-Rabat. Isir ħruq ta' murtali u murtaletti matul il-korteo proċessjonali. Fid-9.15am issir quddiesa pontifikali solenni bil-paneġierku mmexxija minn Monsinjur Charles J. Scicluna, Amminstratur Appostoliku, flimkien mal-Kapitlu Metropolitan. Issir ukoll il-preżentazzjoni tax-xemgħa simbolika lil San Ġużepp mis-Sindki tar-Rabat, tal-Imdina kif ukoll tal-Imtarfa. Wara li tintemm il-quddiesa solenni tal-festa, f'Palazzo Xara jsir ir-riċeviment għal persuni distinti u benefatturi tal-Arċikonfraternita ta' San Ġużepp u tal-Għaqda Mużikali l'Isle Adam fis-swali tal-każin tal-istess Għaqda Mużikali. Fid-9.00am u fl-10.00am issir quddies letta fis-santwarju nazzjoanli ta' San Ġużepp. Waqt is-sanctus tal-quddiesa u f'nofsinhar isir ħruq ta' murtali u murtaletti. Fis-1.00pm isir marċ tradizzjonali u popolari mill-Banda Dekana u Ċittadina l'Isle Adam tar-Rabat li se jibda minn taħt l-ark trijonfali fi Triq San Pawl u se jgħaddi minn dawn it-toroq: il-Patrijiet, Bir il-Ljun, San Martin, Indri Borg, San Pawl, Wesgħa tal-Mużew, Doni, San Bartilmew, Żondadari, Santu Wistin, Pjazza l'Isle Adam u San Ġużepp, fejn il-marċ jiġi fi tmiemu quddiem il-każin tal-Għaqda Mużikali l'Isle Adam fost il-ferħ u l-kant tal-innijiet Ġużeppini. Fil-5.15pm tibda quddiesa bl-omelija mill-Provinċjal Patri Frans Micallef OP u fis-6.00pm Għasar solenni mmexxi minn Monsinjur Isqof Silvestru C. Magro OFM. Fis-7.00pm issir purċissjoni bl-istatwa ta' San Ġużepp, immexxija minn Monsinjur Silvestru C. Magro OFM, bis-sehem tal-patrijiet minuri u l-Fratelli tal-Arċikonfraternità ta' San Ġużepp. Jieħdu sehem il-Banda King's Own tal-Belt u l-Banda De Rohan tal-Każin San Ġużepp ta' Ħaż-Żebbuġ. Waqt il-purċissjoni jsir ħruq ta' salut u kaxxa infernali. Filwaqt li matul il-purċissjoni jsir ħruq ta' diversi murtali bil-logħob, murtaletti u murtali tal-kulur. Xħin l-istatwa tasal taħt l-ark trijonfali tiġi maħruqa kaxxa infernali tal-kulur. Fl-10.00pm isir id-dħul tal-istatwa ta' San Ġużepp fil-knisja, fejn isir il-kant tal-innu popolari, antifona u ssir ċelebrazzjoni ewkaristika.